《咏怀》
明代·谢贶

人世随化迁，幻寓何茫茫。笼鸟触四隅，大道多亡羊。

焉知昔之触，畴据今惟臧。时来亦簪组，剖木施青黄。

澡浴必振衣，肮脏岂升堂。远志成小草，故山还翱翔。

大瓢虑为樽，绿荷集为裳。灼灼荔子丹，袅袅竹枝长。

息阴果可食，静挹南风凉。从前无乃误，一笑歌沧浪。

作者简介：谢贶，字崇勋，号豫膺。东莞人。明神宗万历七年（一五七九）举人，以乙榜任道州学正，迁富川知县，移建昌通判。有《诚正堂集》、《经世考》、《艺文辑略》。清道光《广东通志》卷二八二、清陈兰芝《岭南风雅》卷二有传。